PREDKLADACIA SPRÁVA

Materiál je predkladaný ako iniciatívny návrh s cieľom schválenia zapojenia Slovenskej republiky do komunitárneho programu IDA v rokoch 2003 a 2004. Plnoprávna účasť Slovenskej republiky na programe spoločenstva IDA (Výmena dát medzi verejnými správami) v oblasti prepájania jednotlivých vládnych sietí a vytvorení transeurópskej siete na výmenu dát medzi verejnými správami nadobudne platnosť od 1. júla 2003.

Program IDA vznikol v roku 1995 ako iniciatíva DG Enterprise Európskej komisie a jeho cieľom bola výmena informácií medzi vládami. V súčasnosti prebieha druhá fáza tohto programu IDA II, ktorého jedným z primárnych cieľov je v rámci procesu rozširovania EÚ účasť kandidátskych krajín na projekte IDA, vzájomné prepájanie vlád krajín EÚ s vládami kandidátskych krajín. Program IDA II bude prebiehať do konca roku 2004 a predpokladá sa, že počas roka 2003 sa vytvorí rámec pre tretiu fázu programu IDA III. 

V súlade s Programovým vyhlásením vlády SR zo 4. novembra 2002, kde sa vláda SR v časti 2, písm. c.) zaviazala vytvoriť podmienky pre racionalizáciu a zefektívnenie informačných systémov a  v nadväznosti na akčné plány Európskej únie eEurope+ a eEurope 2005 zamerané na rozvoj informatizácie, je preto veľmi dôležité pre Slovenskú republiku zapojiť sa do programu IDA, ktorého prostredníctvom sa značne zefektívnia, urýchlia a uľahčia procesy výmeny informácií nielen medzi členskými štátmi a Slovenskou republikou, ale aj medzi jednotlivými rezortmi. Dňom vstupu do Európskej únie, 1. mája 2004, je Slovenská republika viazaná plnením právne záväzných nariadení Rady. K týmto nariadeniam patria: Nariadenie Rady (ES) č. 343/2003 z 18. februára 2003 ustanovujúceho kritéria a mechanizmy pre určenie členského štátu zodpovedného za preskúmanie žiadosti o azyl podanej v jednom z členských štátov štátnym príslušníkom tretieho štátu (Dublin II), a súvisiace nariadenia, ktoré podporujú implementáciu  Dublinu II a sú priamo závislé na fungovaní telekomunikačnej siete TESTA podporovanej programom IDA, konkrétne Nariadenia Rady č. 2725/2000 a Nariadenia Rady č. 407/2002 o zriadení a implementácii systému EURODAC na porovnávanie odtlačkov prstov pre účinné uplatňovanie Dublinského dohovoru. Kľúčovou a naliehavou potrebou fungovania tohto systému, ktorý patrí k prioritným úlohám vlády SR, je napojenie Slovenskej republiky na program IDA tak, aby systém mohol byť odskúšaný a prevádzkyschopný do konca roku 2003. 

 Materiál obsahuje základné ciele programu IDA, postup realizácie programu a vyčíslenie finančných nákladov účasti Slovenskej republiky na programe v rokoch 2003 a 2004 a dve prílohy: preklad z anglického jazyka „Memorandum o porozumení medzi Európskym spoločenstvom a Slovenskou republikou o účasti Slovenska na programe spoločenstva v oblasti elektronickej výmeny dát medzi verejnými správami (IDA)“. 
(Príloha 1) a „Pravidlá, podľa ktorých sa riadi finančný príspevok Slovenska v programe IDA“ (Príloha 2).